สรุปภาวะตลาดต่างประเทศ ประจำวันที่ 18 มิ.ย. 2563
สรุปภาวะตลาดต่างประเทศ ประจำวันที่ 18 มิ.ย. 2563
19 มิ.ย. 2563

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (18 มิ.ย.) เนื่องจากนักลงทุนผิดหวังต่อตัวเลขผู้ขอสวัสดิการว่างงานของสหรัฐที่สูงเกินคาด รวมทั้งความกังวลเกี่ยวกับจำนวนผู้ติดเชื้อไวรัสโควิด-19 ที่เพิ่มขึ้นในสหรัฐและจีน อย่างไรก็ดี ดัชนี S&amp;P500 และ Nasdaq ปิดในแดนบวก โดยได้แรงหนุนจากการพุ่งขึ้นของหุ้นกลุ่มพลังงานและกลุ่มธุรกิจสินค้าผู้บริโภค
ดัชนีเฉลี่ยอุตสาหกรรมดาวโจนส์ปิดที่ 26,080.10 จุด ลดลง 39.51 จุด หรือ -0.15% ขณะที่ดัชนี S&amp;P500 ปิดที่ 3,115.34 จุด เพิ่มขึ้น 1.85 จุด หรือ +0.06% ส่วนดัชนี Nasdaq ปิดที่ 9,943.05 จุด เพิ่มขึ้น 32.52 จุด หรือ +0.33%
 
ตลาดหุ้นยุโรปปิดปรับตัวลงเมื่อคืนนี้ (18 มิ.ย.) เนื่องจากนักลงทุนวิตกเกี่ยวกับการระบาดรอบสองของโรคโควิด-19 หลังจากจำนวนผู้ติดเชื้อรายใหม่เพิ่มขึ้นในจีนและสหรัฐ ซึ่งจะส่งผลให้มีการล็อกดาวน์อีกครั้ง และจะถ่วงกิจกรรมทางเศรษฐกิจต่อไป
ดัชนี Stoxx Europe 600 ลดลง 0.71% ปิดที่ 363.41 จุด
ดัชนี CAC-40 ตลาดหุ้นฝรั่งเศสปิดที่ 4,958.75 จุด ลดลง 37.22 จุด หรือ -0.75%, ดัชนี DAX ตลาดหุ้นเยอรมนีปิดที่ 12,281.53 จุด ลดลง 100.61 จุด หรือ -0.81% และดัชนี FTSE 100 ตลาดหุ้นลอนดอนปิดที่ 6,224.07 จุด ลดลง 29.18 จุด หรือ -0.47%
 
ตลาดหุ้นลอนดอนปิดปรับตัวลงเมื่อคืนนี้ (18 มิ.ย.) เนื่องจากนักลงทุนผิดหวังที่ธนาคารกลางอังกฤษ (BoE) ชะลออัตราการซื้อพันธบัตร ขณะที่การพุ่งขึ้นของจำนวนผู้ติดเชื้อโควิด-19 รายใหม่ในสหรัฐ และจีน ทำให้เกิดความวิตกเกี่ยวกับการแพร่ระบาดรอบสอง
ดัชนี FTSE 100 ตลาดหุ้นลอนดอนปิดที่ 6,224.07 จุด ลดลง 29.18 จุด หรือ -0.47%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (18 มิ.ย.) ขานรับรายงานที่ว่า กลุ่มกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ได้ปฏิบัติตามข้อตกลงปรับลดการผลิต
สัญญาน้ำมันดิบ WTI ส่งมอบเดือนก.ค. เพิ่มขึ้น 88 เซนต์ หรือ 2.3% ปิดที่ 38.84 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 80 เซนต์ หรือ 2% ปิดที่ 41.51 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (18 มิ.ย.) โดยได้รับแรงกดดันจากการแข็งค่าของสกุลเงินดอลลาร์ อย่างไรก็ดี สัญญาทองคำขยับลงไม่มากนัก เนื่องจากนักลงทุนส่วนหนึ่งยังคงเข้าซื้อทองคำในฐานะสินทรัพย์ที่ปลอดภัย หลังจากสหรัฐเปิดเผยตัวเลขผู้ขอสวัสดิการว่างงานที่สูงเกินคาด รวมทั้งความวิตกกังวลเกี่ยวกับการแพร่ระบาดรอบสองของไวรัสโควิด-19
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 4.5 ดอลลาร์ หรือ 0.26% ปิดที่ 1,731.1 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 26.7 เซนต์ หรือ 1.5% ปิดที่ 17.508 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 26 ดอลลาร์ หรือ 3.1% ปิดที่ 812.2 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 16.90 ดอลลาร์ หรือ 0.9% ปิดที่ 1,908.60 ดอลลาร์/ออนซ์
 
เงินปอนด์อ่อนค่าลงเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (18 มิ.ย.) หลังจากธนาคารกลางอังกฤษ (BoE) มีมติคงอัตราดอกเบี้ยนโยบาย และขยายวงเงินในการซื้อพันธบัตรตามมาตรการผ่อนคลายเชิงปริมาณ (QE) ส่วนดอลลาร์สหรัฐแข็งค่าเมื่อเทียบกับสกุลเงินหลักๆ เนื่องจากนักลงทุนยังคงเข้าซื้อดอลลาร์ซึ่งเป็นสกุลเงินปลอดภัยและมีสภาพคล่องสูง ท่ามกลางความวิตกกังวลเกี่ยวกับการแพร่ระบาดรอบสองของโรคโควิด-19 ในสหรัฐ
เงินปอนด์อ่อนค่าลงแตะที่ระดับ 1.2419 ดอลลาร์ จากระดับ 1.2537 ดอลลาร์ ขณะที่ยูโรอ่อนค่าลงแตะที่ระดับ 1.1207 ดอลลาร์ จากระดับ 1.1229 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6846 ดอลลาร์ จากระดับ 0.6890 ดอลลาร์
ดอลลาร์สหรัฐแข็งค่าเมื่อเทียบกับฟรังก์สวิส ที่ระดับ 0.9510 ฟรังก์ จากระดับ 0.9496 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.3604 ดอลลาร์แคนาดา จากระดับ 1.3567 ดอลลาร์แคนาดา แต่หากเทียบกับเงินเยน ดอลลาร์อ่อนค่าลงแตะที่ระดับ 106.82 เยน จากระดับ 107.09 เยน
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.27% สู่ระดับ 97.4271 เมื่อคืนนี้